b'\n_START_ARTICLE_\nFreddie Mercury\n_START_SECTION_\nPrimii ani\n_START_PARAGRAPH_\nFreddie Mercury pe numele s\xc4\x83u adev\xc4\x83rat Farrokh Bulsara, s-a n\xc4\x83scut pe insula african\xc4\x83 Zanzibar, la acea vreme colonie britanic\xc4\x83, acum parte a Tanzaniei. P\xc4\x83rin\xc8\x9bii s\xc4\x83i, Bomi Bulsara \xc8\x99i Jer Bulsara erau per\xc8\x99i din India care practicau religia antic\xc4\x83 zoroastrian\xc4\x83. Mercury avea o sor\xc4\x83 mai mic\xc4\x83, pe nume Kashmira._NEWLINE_Mercury a fost trimis \xc3\xaen India la v\xc3\xa2rsta de 7 ani pentru a merge la Saint Peter\'s Boys School, o \xc8\x99coal\xc4\x83 pentru b\xc4\x83ie\xc8\x9bi din Panchgani l\xc3\xa2ng\xc4\x83 Bombay. La St. Peter\'s, a fost un elev str\xc4\x83lucit care a excelat la sport \xc8\x99i a \xc3\xaenv\xc4\x83\xc8\x9bat s\xc4\x83 c\xc3\xa2nte la pian. La \xc8\x99coal\xc4\x83, a format o forma\xc8\x9bie, denumit\xc4\x83 The Hectics, unde el c\xc3\xa2nta la pian. Tot la St. Peter\'s a \xc3\xaenceput s\xc4\x83-\xc8\x99i spun\xc4\x83 \xe2\x80\x9eFreddie\xe2\x80\x9d. Mercury a r\xc4\x83mas \xc3\xaen India \xc3\xaen copil\xc4\x83rie, locuind cu bunica \xc8\x99i m\xc4\x83tu\xc8\x99a lui. \xc8\x98i-a completat educa\xc8\x9bia \xc3\xaen India la St. Mary\'s (ISC) High School \xc3\xaen Mazagon \xc3\xaenainte sa se \xc3\xaentoarc\xc4\x83 \xc3\xaen Zanzibar._NEWLINE_La v\xc3\xa2rsta de 17 ani, Mercury \xc8\x99i familia sa au fost for\xc8\x9ba\xc8\x9bi s\xc4\x83 plece din Zanzibar \xc3\xaen Anglia ca rezultat a Revolu\xc8\x9biei din Zanzibar. Familia s-a mutat \xc3\xaentr-o casa mic\xc4\x83 la periferia ora\xc8\x99ului Feltham \xc3\xaen afara Londrei. Mercury s-a \xc3\xaenscris la Isleworth Polytechnic (\xc3\xaen prezent West Thames College) \xc3\xaen Vestul Londrei unde a studiat arta. \xc3\x8en cele din urm\xc4\x83, a ob\xc8\x9binut o diplom\xc4\x83 \xc3\xaen art\xc4\x83 \xc8\x99i design grafic la Ealing Art College, folosind ulterior aceste abilit\xc4\x83\xc8\x9bi pentru a construi emblema trupei Queen. Mercury a r\xc4\x83mas cet\xc4\x83\xc8\x9bean britanic p\xc3\xa2n\xc4\x83 la sf\xc3\xa2r\xc8\x99itul vie\xc8\x9bii._NEWLINE_Dup\xc4\x83 absolvire, Mercury s-a al\xc4\x83turat mai multor forma\xc8\x9bii \xc8\x99i a v\xc3\xa2ndut haine second hand \xc3\xaen pia\xc8\x9ba Kensington din Londra \xc8\x99i a lucrat \xc8\x99i la Aeroportul Heathrow. Prietenii din acele vremuri \xc8\x99i-l amintesc pe Mercury drept un elev t\xc4\x83cut \xc8\x99i timid care se ar\xc4\x83ta foarte interesat de muzic\xc4\x83. \xc3\x8en 1969, a devenit membru fondator al forma\xc8\x9biei Ibex, care s-a numit apoi Wreckage. C\xc3\xa2nd aceasta s-a desp\xc4\x83r\xc8\x9bit \xc3\xaen luna octombrie a aceluia\xc8\x99i an, s-a al\xc4\x83turat forma\xc8\x9biei Sour Milk Sea ca solist. La \xc3\xaenceputul anului 1970, s-a destr\xc4\x83mat \xc8\x99i acest grup._NEWLINE_\xc3\x8en luna aprilie a aceluia\xc8\x99i an, Mercury s-a al\xc4\x83turat chitaristului Brian May \xc8\x99i bateristului Roger Taylor, care fuseser\xc4\x83 \xc3\xaen forma\xc8\x9bia Smile. \xc3\x8en ciuda protestelor colegilor s\xc4\x83i, Mercury a ales numele \xe2\x80\x9eQueen\xe2\x80\x9d pentru noua forma\xc8\x9bie. Tot \xc3\xaen aceast\xc4\x83 vreme \xc8\x99i-a schimbat \xc8\x99i numele de familie din Bulsara \xc3\xaen Mercury.\n_START_SECTION_\nC\xc3\xa2nt\xc4\x83re\xc8\x9b\n_START_PARAGRAPH_\nConsiderat ca fiind unul din cei mai buni c\xc4\x83nt\xc4\x83re\xc8\x9bi din toate timpurile, Freddie Mercury avea o voce deosebit\xc4\x83 \xc8\x99i distinctiv\xc4\x83, incluz\xc3\xa2nd un ambitus de 4 octave. De\xc8\x99i vorbea pe tonalit\xc4\x83\xc8\x9bi de bariton, el c\xc3\xa2nta majoritatea melodiilor ca tenor. Soprana spaniol\xc4\x83 Montserrat Caball\xc3\xa9, cu care Mercury a \xc3\xaenregistrat un album, a spus c\xc4\x83 \xe2\x80\x9ediferen\xc8\x9ba dintre Freddie \xc8\x99i to\xc8\x9bi ceilal\xc8\x9bi c\xc4\x83nt\xc4\x83re\xc8\x9bi rock este vocea\xe2\x80\x9d.\n_START_SECTION_\nCompozitor\n_START_PARAGRAPH_\nMercury a compus zece melodii din cele \xc8\x99aptesprezece de pe albumul \xe2\x80\x9eGreatest Hits\xe2\x80\x9d al forma\xc8\x9biei Queen: \xe2\x80\x9eSeven Seas of Rhye\xe2\x80\x9d, \xe2\x80\x9eKiller Queen\xe2\x80\x9d, \xe2\x80\x9eBohemian Rhapsody\xe2\x80\x9d, \xe2\x80\x9eSomebody to Love\xe2\x80\x9d, \xe2\x80\x9eGood Old-Fashioned Lover Boy\xe2\x80\x9d, \xe2\x80\x9eWe Are the Champions\xe2\x80\x9d, "Bicycle Race\xe2\x80\x9d, \xe2\x80\x9eDon\'t Stop Me Now\xe2\x80\x9d, \xe2\x80\x9eCrazy Little Thing Called Love\xe2\x80\x9d, \xc8\x99i \xe2\x80\x9ePlay the Game\xe2\x80\x9d. Dar prin anii optzeci, to\xc8\x9bi cei patru membri ai forma\xc8\x9biei compuneau hituri. Cel mai notabil aspect al melodiilor sale este faptul c\xc4\x83 acesta introducea \xc3\xaen melodii diverse stiluri de muzic\xc4\x83, printre care se num\xc4\x83rau rock, heavy metal, pop, dar \xc8\x99i disco. \xc3\x8en compara\xc8\x9bie cu mul\xc8\x9bi compozitori de muzic\xc4\x83 rock, Mercury tindea s\xc4\x83 compun\xc4\x83 melodii complexe. De exemplu, \xe2\x80\x9eBohemian Rhapsody\xe2\x80\x9d este compus\xc4\x83 din foarte multe note. Pe de alt\xc4\x83 parte, \xe2\x80\x9eCrazy Little Thing Called Love\xe2\x80\x9d este alc\xc4\x83tuit\xc4\x83 din foarte pu\xc8\x9bine note.Mercury compunea deseori armonii complicate. El a compus majoritatea melodiilor la pian, aleg\xc3\xa2nd deseori note greu de realizat de colegul de trup\xc4\x83, chitaristul Brian May._NEWLINE_C\xc3\xa2nt\xc4\x83re\xc8\x9bul Axl Rose (de la Guns\'n\'Roses) vorbea astfel despre talentul de compozitor al lui Mercury: \xe2\x80\x9eDac\xc4\x83 nu aveam melodiile lui Freddie Mercury c\xc3\xa2nd eram copil, nu \xc8\x99tiu unde a\xc8\x99 fi acum. M-a \xc3\xaenv\xc4\x83\xc8\x9bat multe lucruri despre muzic\xc4\x83. Mi-a deschis mintea. Nu am avut un profesor mai bun \xc3\xaen via\xc8\x9b\xc4\x83 dec\xc3\xa2t el.\xe2\x80\x9d\n_START_SECTION_\nC\xc3\xa2nt\xc4\x83re\xc8\x9b live\n_START_PARAGRAPH_\nMercury este recunoscut pentru presta\xc8\x9biile live, care erau de obicei pe stadioane mari. El a ar\xc4\x83tat un stil teatral care deseori invoca o mare participare a publicului. Una din cele mai notabile performan\xc8\x9be al lui Mercury cu Queen a avut loc la Live Aid \xc3\xaen 1985, c\xc3\xa2nd un stadion \xc3\xaentreg de 72,000 de oamenii au b\xc4\x83tut din palme \xc8\x99i au c\xc3\xa2ntat. Performan\xc8\x9ba celor de la Queen la acest eveniment a fost declarat\xc4\x83 de mul\xc8\x9bi speciali\xc8\x99ti drept cel mai bun concert din toate timpurile. \xc3\x8entr-o relatare a evenimentelor de la Live Aid \xc3\xaen 2005, un critic a scris, \xe2\x80\x9eCei care compun liste cu cei mai buni c\xc3\xa2nt\xc4\x83re\xc8\x9bi \xc8\x99i \xc3\xaei plaseaz\xc4\x83 pe Mick Jagger, Robert Plant pe primele locuri fac o mare gre\xc8\x99eal\xc4\x83. Freddie, eviden\xc8\x9biat de presta\xc8\x9bia de la Live Aid, este de departe cel mai \xc2\xabzeu\xc2\xbb dintre to\xc8\x9bi.\xe2\x80\x9d_NEWLINE_Forma\xc8\x9bia Queen a fost prima care a c\xc3\xa2ntat pe stadioanele din Africa de Sud pentru audien\xc8\x9be mixte (nesegregate), dep\xc4\x83\xc8\x99ind recordul num\xc4\x83rului de oameni prezen\xc8\x9bi la un concert pe stadionul Morumbi din Sao Paulo \xc3\xaen 1981. \xc3\x8en 1986, Queen a fost prima care a c\xc3\xa2ntat \xc3\xaen spa\xc8\x9biul comunist, unde a concertat \xc3\xaen fa\xc8\x9ba a 80.000 de oameni la Budapesta. Ultimul concert al lui Mercury cu Queen a avut loc \xc3\xaen ziua de 9 august 1986 la Knebworth House \xc3\xaen Anglia unde a atras \xc3\xaen jur de 150.000 de oameni. Starul rock David Bowie, care a participat la Concertul tribut Freddie Mercury \xc8\x99i a \xc3\xaenregistrat melodia Under Pressure cu Queen a spus despre Mercury: \xe2\x80\x9eDintre to\xc8\x9bi c\xc3\xa2nt\xc4\x83re\xc8\x9bii rock, Freddie a dus-o peste m\xc4\x83sur\xc4\x83.\xe2\x80\x9d ... \xe2\x80\x9eA dus-o peste m\xc4\x83sur\xc4\x83 \xc8\x99i, desigur, am admirat mereu un b\xc4\x83rbat care poarta pantaloni str\xc3\xa2m\xc8\x9bi. L-am v\xc4\x83zut \xc3\xaentr-un concert o singur\xc4\x83 dat\xc4\x83 \xc8\x99i, dup\xc4\x83 cum se spune, era un om care putea \xc8\x9bine mul\xc8\x9bimea \xc3\xaen propria palm\xc4\x83. Putea oric\xc3\xa2nd s\xc4\x83 transforme un cli\xc8\x99eu \xc3\xaentr-un avantaj.\xe2\x80\x9d\n_START_SECTION_\nInstrumentist\n_START_PARAGRAPH_\nMercury c\xc3\xa2nta la pian \xc3\xaen multe din melodiile cunoscute ale trupei Queen. Artistul folosea mereu piane \xc3\xaen concerte, iar \xc3\xaen studio c\xc3\xa2nta la pian, dar \xc8\x99i la diverse alte instrumente cu clape, din familia pianului. \xc3\x8encep\xc3\xa2nd cu anul 1979 a \xc3\xaenceput s\xc4\x83 foloseasc\xc4\x83 sintetizoare \xc3\xaen studio. Fiind un pianist excelent, nu este de mirare c\xc4\x83 toate contribu\xc8\x9biile sale erau de obicei foarte originale, uneori indic\xc3\xa2nd doar men\xc8\x9binerea ritmului. Printre exemplele notabile pot fi enumerate \xe2\x80\x9eKiller Queen\xe2\x80\x9d, \xe2\x80\x9eBohemian Rhapsody\xe2\x80\x9d, \xe2\x80\x9eGood Old Fashion Lover Boy\xe2\x80\x9d, \xe2\x80\x9eWe Are the Champions\xe2\x80\x9d, \xe2\x80\x9eMy Melancholy Blues\xe2\x80\x9d \xc8\x99i \xe2\x80\x9eDon\'t Stop Me Now\xe2\x80\x9d, care pare a fi melodia care \xc3\xaei arat\xc4\x83 cel mai mult talentul de pianist. Dup\xc4\x83 spusele colegului de trup\xc4\x83 Brian May, Mercury nu era mul\xc8\x9bumit de abilit\xc4\x83\xc8\x9bile sale la pian \xc8\x99i a \xc3\xaenceput s\xc4\x83 nu mai foloseasc\xc4\x83 instrumente. Unele din ultimele contribu\xc8\x9bii la pian ale lui Mercury au fost melodiile \xe2\x80\x9eIt\'s a Hard Life\xe2\x80\x9d de pe albumul The Works sau \xe2\x80\x9eThe Miracle\xe2\x80\x9d de pe albumul cu acela\xc8\x99i nume.\n_START_SECTION_\nInfluen\xc8\x9be\n_START_PARAGRAPH_\nPe vremea c\xc3\xa2nd era copil, Mercury asculta mult\xc4\x83 muzic\xc4\x83 indian\xc4\x83, \xc8\x99i una din primele lui influen\xc8\x9be a fost Lata Mangeshkar, pe care a avut oportunitatea de a o vedea live \xc3\xaen India. Conform revistei Record Collector, dup\xc4\x83 mutarea \xc3\xaen Anglia, Mercury a devenit fan al lui Jimi Hendrix, John Lennon \xc8\x99i The Beatles. Mercury a spus despre Hendrix: \xe2\x80\x9eJimi Hendrix este foarte important. Este idolul meu.\xe2\x80\x9d Alt\xc4\x83 influen\xc8\x9b\xc4\x83 a lui Freddie a fost actri\xc8\x9ba \xc8\x99i c\xc3\xa2nt\xc4\x83rea\xc8\x9ba Liza Minnelli. \xc3\x8entr-un interviu din 1975, a spus despre Minnelli: \xe2\x80\x9eLiza, \xc3\xaen termeni de talent, se joac\xc4\x83. Ea are energie \xc8\x99i vigoare, pe care o r\xc4\x83sp\xc3\xa2nde\xc8\x99te pe scen\xc4\x83, \xc8\x99i felul \xc3\xaen care se transmite publicului constituie o bun\xc4\x83 influen\xc8\x9b\xc4\x83. Se pot \xc3\xaenv\xc4\x83\xc8\x9ba multe de la ea.\xe2\x80\x9d  \xc3\x8en cele din urma, Mercury a fost un fan al lui Elvis Presley. El a scris melodia \xe2\x80\x9eCrazy Little Thing Called Love\xe2\x80\x9d drept omagiu adus lui Presley \xc8\x99i a c\xc3\xa2ntat melodii precum Jailhouse Rock \xc3\xaen timpul concertelor.\n_START_SECTION_\nCariera solo\n_START_PARAGRAPH_\n\xc3\x8en plus, fa\xc8\x9b\xc4\x83 de produc\xc8\x9biile sub marca Queen, Mercury a lansat dou\xc4\x83 albume solo, Mr. Bad Guy \xc8\x99i Barcelona, lansate \xc3\xaen 1985, respectiv 1988. Mr. Bad Guy a fost un album orientat mai mult spre pop care includea muzic\xc4\x83 disco \xc8\x99i dance. Albumul Barcelona a fost realizat de Freddie \xc3\xaen colaborare cu c\xc3\xa2nt\xc4\x83rea\xc8\x9ba de oper\xc4\x83 Montserrat Caball\xc3\xa9, pe care Mercury o admira mult \xc8\x99i demult._NEWLINE_Primul efort al lui Mercury de a produce un proiect solo a fost melodia Love Kills lansat\xc4\x83 \xc3\xaen 1984, dedicat\xc4\x83 filmului Metropolis, al lui Fritz Lang, din anul 1926. Melodia, produs\xc4\x83 de Giorgio Moroder, a debutat pe locul 10 topurile britanice (UK charts)._NEWLINE_De\xc8\x99i a debutat \xc3\xaen top zece din UK Album Chart, Mr. Bad Guy nu a fost considerat a fi un succes comercial \xc3\xaen compara\xc8\x9bie cu albumele Queen. \xc3\x8en 1993, un remix al melodiei \xe2\x80\x9eLiving on My Own\xe2\x80\x9d, un single de pe album, a ajuns pe locul 1 \xc3\xaen UK Singles Chart. Cu aceast\xc4\x83 melodie Mercury a c\xc3\xa2\xc8\x99tigat trofeul Ivor Novello Award. Criticul Ed Rivadavia descrie Mr. Bad Guy ca fiind \xe2\x80\x9euluitor de la \xc3\xaenceput la sf\xc3\xa2r\xc8\x99it\xe2\x80\x9d \xc8\x99i \xc8\x99i-a exprimat p\xc4\x83rerea c\xc4\x83 Mercury \xe2\x80\x9ea explorat cu acest album t\xc4\x83r\xc3\xa2muri neatinse\xe2\x80\x9d. \xc3\x8en mare, \xc3\xaen album au fost des folosite sintetizoare \xc3\xaentr-un mod necaracteristic pentru Queen, av\xc3\xa2nd \xc3\xaens\xc4\x83 influen\xc8\x9be de pe albumele Queen: Hot Space \xc8\x99i por\xc8\x9biuni de pe albumul The Works._NEWLINE_Barcelona, c\xc3\xa2ntec \xc3\xaenregistrat cu soprana spaniol\xc4\x83 Montserrat Caball\xc3\xa9, combin\xc4\x83 elemente de muzic\xc4\x83 modern\xc4\x83 \xc8\x99i muzic\xc4\x83 de oper\xc4\x83. Mul\xc8\x9bi critici au fost nesiguri ce s\xc4\x83 comenteze despre album, iar un critic a numit albumul ca fiind \xe2\x80\x9ecel mai bizar album al anului\xe2\x80\x9d. Caball\xc3\xa9, pe de alt\xc4\x83 parte, consider\xc4\x83 albumul ca fiind unul din cele mai mari succese ale carierei sale. Melodia \xe2\x80\x9eBarcelona\xe2\x80\x9d a debutat pe locul 8 \xc3\xaen UK charts \xc8\x99i a fost un mare hit \xc3\xaen Spania._NEWLINE_\xc3\x8en plus fa\xc8\x9b\xc4\x83 de cele dou\xc4\x83 albume solo, Mercury a lansat alte single-uri, incluz\xc3\xa2nd versiunea proprie a hitului \xe2\x80\x9eThe Great Pretender\xe2\x80\x9d de The Platters, melodie care a debutat pe locul 5 \xc3\xaen Anglia. \xc3\xaen septembrie 2006, o compila\xc8\x9bie cu melodii realizate de Mercury \xc3\xaen cariera sa solo a fost lansat\xc4\x83 \xc3\xaen onoarea a cea ce ar fi fost \xc3\xaemplinirea de 60 de ani ai artistului. Albumul a debutat pe locul 10 \xc3\xaen UK Album Chart._NEWLINE_Peste mai mul\xc8\x9bi ani, unele albume ale lui Mercury au crescut mult \xc3\xaen valoare. De exemplu, un single japonez a melodiei \xe2\x80\x9eGuide Me Home\xe2\x80\x9d de pe albumul Barcelona valoreaz\xc4\x83 acum aproape 1.000 de lire sterline (2.000 de dolari).\n_START_SECTION_\nVia\xc8\x9ba personal\xc4\x83\n_START_PARAGRAPH_\nLa \xc3\xaenceputul anilor 1970, Mercury avea o rela\xc8\x9bie de lung\xc4\x83 durat\xc4\x83 cu prietena Mary Austin, cu care locuia de mul\xc8\x9bi ani. Oricum, pe la mijlocul anilor 1970 c\xc3\xa2nt\xc4\x83re\xc8\x9bul a \xc3\xaenceput o rela\xc8\x9bie cu un produc\xc4\x83tor de la Elektra Records, ceea ce a rezultat finalul rela\xc8\x9biei sale cu Austin. Cei doi au r\xc4\x83mas \xc3\xaens\xc4\x83 prieteni de-a lungul anilor, iar Mercury adesea a spus despre Austin c\xc4\x83 a fost singurul prieten adev\xc4\x83rat. \xc3\x8entr-un interviu din 1985, Mercury a spus despre Austin, \xe2\x80\x9eToate iubirile mele m-au \xc3\xaentrebat de ce nu o pot \xc3\xaenlocui pe Mary (Austin), dar este pur \xc8\x99i simplu imposibil. Singurul prieten pe care \xc3\xael am este Mary, \xc8\x99i nu vreau pe altcineva. Pentru mine, ea a fost precum o nevast\xc4\x83. Pentru mine a fost precum o c\xc4\x83s\xc4\x83torie. Credem unul \xc3\xaen cel\xc4\x83lalt, este destul pentru mine. Nu a\xc8\x99 putea s\xc4\x83 m\xc4\x83 \xc3\xaendr\xc4\x83gostesc de un barbat a\xc8\x99a cum am iubit-o pe Mary.\xe2\x80\x9d Mercury a scris multe melodii despre Austin cea mai notabil\xc4\x83 fiind "Love Of My Life." _NEWLINE_La \xc3\xaenceputul anilor 1980, a avut o rela\xc8\x9bie amoroas\xc4\x83 cu actri\xc8\x9ba austriac\xc4\x83 Barbara Valentin, care a ap\xc4\x83rut \xc3\xaen videoclipul piesei \xe2\x80\x9eIt\'s a Hard Life\xe2\x80\x9d. \xc3\x8en 1985, \xc3\xae\xc8\x99i \xc3\xaencepuse deja o nou\xc4\x83 rela\xc8\x9bie pe termen lung cu Jim Hutton, un coafor. Hutton, care a descoperit la r\xc3\xa2ndul s\xc4\x83u, \xc3\xaen 1990, c\xc4\x83 este seropozitiv, a tr\xc4\x83it cu Mercury \xc3\xaen ultimii \xc8\x99ase ani ai vie\xc8\x9bii acestuia, l-a \xc3\xaengrijit c\xc3\xa2nd a fost bolnav \xc8\x99i a fost prezent l\xc3\xa2ng\xc4\x83 patul lui c\xc3\xa2nd a murit. Hutton a sus\xc8\x9binut c\xc4\x83 Mercury a murit purt\xc3\xa2nd o verighet\xc4\x83 pe care i-o d\xc4\x83duse el. Hutton a murit de cancer la 1 ianuarie 2010._NEWLINE_De\xc8\x99i \xc8\x99i-a cultivat o personalitate de scen\xc4\x83 extravagant\xc4\x83, Mercury era timid \xc8\x99i retras, mai ales \xc3\xaen preajma persoanelor pe care nu le cuno\xc8\x99tea bine. El a dat foarte pu\xc8\x9bine interviuri. Odat\xc4\x83, el a spus despre el \xc3\xaensu\xc8\x99i: \xe2\x80\x9ec\xc3\xa2nd c\xc3\xa2nt, sunt extrovertit, dar pe din\xc4\x83untru sunt cu totul alt om\xe2\x80\x9d.\n_START_SECTION_\nCritica \xc8\x99i controversa\n_START_PARAGRAPH_\nDe\xc8\x99i Queen avea mult succes comercial, forma\xc8\x9bia primea impresii slabe de la criticii rock \xc8\x99i de la reviste precum NME \xc8\x99i Rolling Stone. \xc3\x8encep\xc3\xa2nd cu anii \'70, mul\xc8\x9bi critici au \xc3\xaembr\xc4\x83\xc8\x9bi\xc8\x99at mi\xc8\x99carea punk rock. Un critic de la Rolling Stone \xc8\x99i-a spus p\xc4\x83rerea despre albumul trupei din 1974: Queen II (jum\xc4\x83tate a fost scris de Mercury) a avut \xe2\x80\x9ecomplexitate compozi\xc8\x9bionala abrupt\xc4\x83 \xc8\x99i f\xc4\x83r\xc4\x83 rost, \xc8\x99i lips\xc4\x83 de melodie.\xe2\x80\x9d\n_START_SECTION_\n\xc3\x8en leg\xc4\x83tur\xc4\x83 cu orientarea sexual\xc4\x83 \xc8\x99i SIDA\n_START_PARAGRAPH_\nMercury era homosexual recunoscut. De\xc8\x99i unii critici au sus\xc8\x9binut c\xc4\x83 el a ascuns publicului orientarea sa sexual\xc4\x83, al\xc8\x9bii sus\xc8\x9bineau c\xc4\x83 era \xe2\x80\x9ehomosexual pe fa\xc8\x9b\xc4\x83\xe2\x80\x9d._NEWLINE_Adesea se distan\xc8\x9ba de partenerul lui, Jim Hutton, \xc3\xaen timpul evenimentelor mondene din anii 1980. Un ziarist de la o publica\xc8\x9bie online pentru homosexuali considera c\xc4\x83 publicul ar fi fost excesiv de naiv \xc3\xaen aceast\xc4\x83 chestiune: \xe2\x80\x9e... orientarea sa sexual\xc4\x83 pare s\xc4\x83 fi trecut vreme de zeci de ani peste capetele publicului \xc8\x99i anali\xc8\x99tilor care \xc3\xael priveau (homo- \xc8\x99i heterosexuali)\xe2\x80\x9d. John Marshall de la Gay Times scria \xc8\x99i el \xc3\xaen 1992: \xe2\x80\x9enu se temea s\xc4\x83-\xc8\x99i exprime public homosexualitatea, dar nu era dispus s\xc4\x83-\xc8\x99i analizeze sau s\xc4\x83-\xc8\x99i justifice \xc2\xabstilul de via\xc8\x9b\xc4\x83\xc2\xbb ... Freddie Mercury parc\xc4\x83 spunea lumii: \xc2\xabSunt ceea ce sunt. \xc8\x98i ce?\xc2\xbb Asta \xc3\xaen sine era pentru mul\xc8\x9bi o declara\xc8\x9bie.\xe2\x80\x9d_NEWLINE_Mercury \xc8\x99i-a ascuns publicului infectarea cu HIV timp de mai mul\xc8\x9bi ani, \xc8\x99i s-a sugerat c\xc4\x83 ar fi putut str\xc3\xa2nge mul\xc8\x9bi bani pentru cercet\xc4\x83rile \xc3\xaen domeniu \xc8\x99i ar fi mediatizat flagelul vorbind sincer despre situa\xc8\x9bia sa \xc8\x99i despre lupta cu boala.\n_START_SECTION_\nEtnicitatea\n_START_PARAGRAPH_\nMercury a fost criticat pentru faptul c\xc4\x83 \xc8\x99i-a ascuns etnicitatea indian\xc4\x83 de public. Colegul de trup\xc4\x83 Roger Taylor a sugerat c\xc4\x83 Mercury a f\xc4\x83cut acest lucru pentru c\xc4\x83 acesta considera c\xc4\x83 nu se potrive\xc8\x99te cu statutul s\xc4\x83u de persoan\xc4\x83 public\xc4\x83.\n_START_SECTION_\nControverse\n_START_PARAGRAPH_\nMercury \xc8\x99i Queen au fost aspru critica\xc8\x9bi la mijlocul anilor 1980 pentru faptul c\xc4\x83 au sus\xc8\x9binut concerte \xc3\xaen Sun City, provincia North West, un complex luxos turistic din Africa de Sud. \xc3\x8en ciuda faptului c\xc4\x83 muzicienii britanici au dorit s\xc4\x83 c\xc3\xa2nte, au prev\xc4\x83zut \xc3\xaen contract \xc8\x99i au c\xc3\xa2ntat \xc3\xaen fa\xc8\x9ba unor audien\xc8\x9be mixte, ne-segregate, ca rezultat a acestor spectacole, forma\xc8\x9bia Queen \xc8\x99i componen\xc8\x9bii s\xc4\x83i au fost plasa\xc8\x9bi de Na\xc8\x9biunile Unite pe lista neagr\xc4\x83 a arti\xc8\x99tilor care au \xc3\xaenc\xc4\x83lcat boicotul regimului de apartheid \xc8\x99i au fost aspru critica\xc8\x9bi \xc3\xaen reviste precum NME. Criticii de specialitate \xc8\x99i publicul american i-au ignorat apoi pe Mercury, Deacon, May \xc8\x99i Taylor p\xc3\xa2n\xc4\x83 \xc3\xaen 1991, anul mor\xc8\x9bii lui Freddie, dup\xc4\x83 care refluxul refuzului \xc8\x99i ignor\xc4\x83rii lor a devenit fluxul cre\xc8\x99terii extraordinare a recunoa\xc8\x99terii celor patru muzicieni.  _NEWLINE_Controversele au reap\xc4\x83rut \xc3\xaen 1999 c\xc3\xa2nd pe timbrele regale al Regatului Unit a ap\xc4\x83rut \xc3\xaen onoarea lui Mercury timbrul Millennium Stamp, timbru pe care ap\xc4\x83rea Mercury. Un jurnalist \xc8\x99i-a exprimat p\xc4\x83rerea c\xc4\x83 Mercury avea \xe2\x80\x9eun stil de via\xc8\x9b\xc4\x83 degenerat\xe2\x80\x9d, f\xc4\x83c\xc3\xa2ndu-l nepotrivit pentru timbru. Tot din cauza timbrului au ap\xc4\x83rut \xc8\x99i mai multe controverse pentru c\xc4\x83 pe fundal ap\xc4\x83rea \xc8\x99i membrul trupei Queen, Roger Taylor. La acea vreme, membrii familiei regale erau singurele persoane care ap\xc4\x83reau pe timbrele din Regatul Unit, de\xc8\x99i acest lucru s-a schimbat de atunci._NEWLINE_O alt\xc4\x83 controvers\xc4\x83 a ap\xc4\x83rut \xc3\xaen august 2006, c\xc3\xa2nd organiza\xc8\x9bia numit\xc4\x83 Islamic Mobilization and Propagation a adresat o peti\xc8\x9bie ministerului culturii din Zanzibar, ca marea s\xc4\x83rb\xc4\x83toare a ceea ce ar fi fost a 60-a aniversare a lui Mercury s\xc4\x83 fie anulat\xc4\x83. Organiza\xc8\x9bia s-a pl\xc3\xa2ns de diverse aspecte ale organiz\xc4\x83rii evenimentului, incluz\xc3\xa2nd c\xc4\x83 Mercury nu a fost un adev\xc4\x83rat zanzibarian \xc8\x99i c\xc4\x83 acesta a tr\xc4\x83it o via\xc8\x9b\xc4\x83 homosexual\xc4\x83 care nu respect\xc4\x83 legile islamului, religia dominant\xc4\x83 a insulei. Organiza\xc8\x9bia pretindea c\xc4\x83 asocierea lui Mercury cu Zanzibar degradeaz\xc4\x83 insula. S\xc4\x83rb\xc4\x83toarea a fost prin urmare anulat\xc4\x83.\n_START_SECTION_\nPopularitate\n_START_PARAGRAPH_\n\xc3\x8en Regatul Unit, forma\xc8\x9bia Queen a petrecut mai multe s\xc4\x83pt\xc4\x83m\xc3\xa2ni \xc3\xaen topurile britanice dec\xc3\xa2t orice alt\xc4\x83 forma\xc8\x9bie sau c\xc3\xa2nt\xc4\x83re\xc8\x9b (inclusiv Beatles \xc8\x99i Elvis Presley), \xc3\xaen timp ce albumul Greatest Hits este cel mai v\xc3\xa2ndut album din toate timpurile \xc3\xaen Anglia. _NEWLINE_Dup\xc4\x83 mai multe estim\xc4\x83ri, v\xc3\xa2nz\xc4\x83rile mondiale ale trupei sunt de aproximativ jum\xc4\x83tate de miliard de copii. _NEWLINE_Dou\xc4\x83 dintre melodiile lui Mercury, \xe2\x80\x9eWe Are the Champions\xe2\x80\x9d \xc8\x99i \xe2\x80\x9eBohemian Rhapsody\xe2\x80\x9d, au fost votate ca fiind cele mai bune melodii din toate timpurile \xc3\xaen diverse sondaje importante sus\xc8\x9binute de Sony Ericsson \xc8\x99i Guinness World Records. Primul a fost pentru a determina melodia preferat\xc4\x83 la nivel mondial, iar al doilea sondaj pentru cea mai popular\xc4\x83 melodie \xc3\xaen Regatul Unit._NEWLINE_Cauza cre\xc8\x99terii popularit\xc4\x83\xc8\x9bii forma\xc8\x9biei Queen dup\xc4\x83 moartea lui Mercury este necunoscut\xc4\x83. \xc3\x8en Statele Unite, unde popularitatea celor de la Queen sc\xc4\x83zuse \xc3\xaen anii 1980, din motive prezentate, v\xc3\xa2nz\xc4\x83rile albumelor au crescut fabulos \xc3\xaen 1992, \xc3\xaen urm\xc4\x83torul an de la moartea lui Mercury. \xc3\x8en 1992, un critic a spus c\xc4\x83 faptul c\xc4\x83 forma\xc8\x9bia Queen \xc8\x99i-a pierdut un membru \xc8\x99i astfel a devenit \xe2\x80\x9efost star\xe2\x80\x9d a crescut popularitatea grupului \xc3\xaen SUA. \xc3\x8en aceea\xc8\x99i perioad\xc4\x83, a fost lansat filmul Wayne\'s World, care includea melodia \xe2\x80\x9eBohemian Rhapsody\xe2\x80\x9d, \xc3\xaen timp ce toate albumele Queen erau ref\xc4\x83cute pentru CD-uri \xc3\xaen Statele Unite.\n_START_SECTION_\nImportan\xc8\x9ba \xc3\xaen istoria SIDA\n_START_PARAGRAPH_\nMoartea lui Freddie Mercury a reprezentat un moment important \xc3\xaen istoria SIDA._NEWLINE_\xc3\x8en prim\xc4\x83vara anului 1992, membrii r\xc4\x83ma\xc8\x99i \xc3\xaen via\xc8\x9b\xc4\x83 din forma\xc8\x9bia Queen au fondat The Mercury Phoenix Trust \xc8\x99i au organizat Concertul tribut Freddie Mercury pentru prevenirea SIDA. Concertul, care a avut loc pe Wembley Stadium \xc3\xaen fa\xc8\x9ba a 72.000 de oameni, a inclus nume mari din lumea muzicii, precum: Robert Plant, Extreme, Elton John, Metallica, David Bowie, Annie Lennox, Tony Iommi, Guns N\' Roses, Elizabeth Taylor, George Michael, Def Leppard \xc8\x99i Liza Minnelli. Concertul a fost transmis \xc3\xaen 76 de \xc8\x9b\xc4\x83ri \xc8\x99i a \xc3\xaenregistrat o audien\xc8\x9b\xc4\x83 de peste 1 miliard de telespectatori.\n_START_SECTION_\nApari\xc8\x9bii pe liste de persoane notabile\n_START_PARAGRAPH_\nMai multe sondaje de opinie efectuate \xc3\xaen primul deceniu al secolului al XXI-lea arat\xc4\x83 c\xc4\x83 reputa\xc8\x9bia lui Freddie Mercury a crescut dup\xc4\x83 moartea sa. \xc3\x8entr-un sondaj din 2002 realizat cu scopul de a afla care este considerat a fi cel mai mare britanic din istorie, Mercury a ie\xc8\x99it pe locul 58 la emisiunea 100 Greatest Britons, realizat\xc4\x83 de BBC. El figureaz\xc4\x83 \xc8\x99i pe locul 52 \xc3\xaentr-un sondaj na\xc8\x9bional japonez din 2007 al \xe2\x80\x9ecelor mai influen\xc8\x9bi 100 de eroi\xe2\x80\x9d. De\xc8\x99i fusese criticat de activi\xc8\x99tii pentru drepturile homosexualilor pentru c\xc4\x83 \xc8\x99i-a ascuns boala, autorul Paul Russell l-a inclus pe Mercury \xc3\xaen cartea sa The Gay 100: A Ranking of the Most Influential Gay Men and Lesbians, Past and Present. (Cei 100 de homosexuali: un clasament al celor mai influen\xc8\x9bi homosexuali \xc8\x99i lesbiene din prezent \xc8\x99i trecut) Printre al\xc8\x9bi arti\xc8\x99ti de pe lista lui Russell se num\xc4\x83rau \xc8\x99i Liberace \xc8\x99i Rock Hudson. \xc3\x8en 2006, revista Time Asia l-a denumit \xe2\x80\x9eunul din cei mai influen\xc8\x9bi eroi asiatici din ultimii 60 de ani\xe2\x80\x9d: articolul scria despre Mercury c\xc4\x83 a \xe2\x80\x9erealizat \xc3\xaen muzica pop ceea ce al\xc8\x9bi indieni\xe2\x80\x94cum ar fi Salman Rushdie \xc8\x99i Vikram Seth \xe2\x80\x93 au realizat \xc3\xaen literatur\xc4\x83: au luat arta colonizatorului \xc8\x99i au reprezentat-o \xc3\xaentr-o manier\xc4\x83 mai bogat\xc4\x83 \xc8\x99i mai sclipitoare dec\xc3\xa2t credeau al\xc8\x9bi anglofoni c\xc4\x83 se poate.\xe2\x80\x9d \xc3\x8en 2008, revista Rolling Stone l-a clasat pe Mercury pe locul 18 \xc3\xaen lista primilor 100 de c\xc3\xa2nt\xc4\x83re\xc8\x9bi din toate timpurile.'